ร้านนี้เพิ่งเปิดตัวมาหมาดๆ (2 เมษายน 2558) ด้วยโปรโมชันร้อนแรง แค่ชามละ 9 บาท มีรึที่ผมจะพลาด มื้อเที่ยงนี้ก็เลยต้องแวะมาลองกันซักหน่อยกับร้านก๋วยเตี๋ยวสุโขทัย ลุงนิต 

[ที่ตั้งและบรรยากาศ] ร้านนี้ตั้งอยู่ตรงถนนสามชัย แค่มุ่งตรงมาจาก เคแอนด์เค สามชัย ร้านนี้อยู่ทางขวามือ ก่อนถึงสามแยกไฟแดง สามารถจอดรถได้บริเวณข้างทาง ร้านขนาด 2 ห้องกว้างขวาง แต่อบอ้าวสุดๆ ครับ การระบายอากาศไม่ค่อยจะดีสักเท่าไร -*- โชคดีที่ยังมีพัดลมตามจุดต่างๆ ของร้านอยู่บ้าง 
เมนูหลักก็ต้องเป็นประเภทเส้นนี่แหละ จะทานแบบน้ำใส ต้มยำ หรือเย็นตาโฟก็เลือกกันตามใจชอบ ปกติราคา 40 บาท พิเศษ 50 บาท ส่วนเมนูทานเล่นอย่างลูกชิ้นทะเลเดือด (ลูกชิ้นปิ้งในน้ำจิ้มร้อนๆ) หรือจะเป็นเมนูของหวานสไตล์หาดใหญ่-สงขลา อย่าง มันเดือย ก็มีให้เลือกสรร 

เนื่องจากผมมาตอนตามโปรโมชันอย่างที่เกริ่นไว้ เลยต้องทำใจกับการรอครับ หนำซ้ำยังโดนแจคพอตพนักงานออฟฟิตคิวก่อนหน้าสั่งใส่ถุงไปนับไม่ถ้วน (คาดว่ากะจะพาไปเลี้ยงทุกสาขาเลยรึ ??) ใช้เวลารอบะหมี่ชามนี้ไม่น้อยกว่า 30 นาที ... บวกกับอากาศที่อบอ้าวของทางร้าน บอกได้เลยว่า ทรมานสุดๆ T T

แต่ก็ทนรอจนบะหมี่พร้อมมาเสิร์ฟตรงหน้า ... เฟี้ยวว อ้าวว !! ไหงลัดคิวไปอีกโต๊ะ .. เซ็ง คงเป็นเพราะเปิดวันแรก การจัดการของทางร้านยังสับสนวุ่นวายไปสักนิด อะ อะ ให้อภัย ก็ได้ (กัดฟัน) 

คราวนี้ถึงคิวผมจริงๆ ละ ผมสั่งบะหมี่แห้งต้มยำ ส่วนอีกชามเป็นบะหมี่น้ำใส แวบแรกที่เห็น ... จะอิ่มมั้ย นอกจากถ้วยจะเล็กสวนทางกับตลาดบะหมี่เดี๋ยวนี้ที่เน้นถ้วยเติบแล้ว ปริมาณที่เค้าเสิร์ฟก็น้อยตามด้วยครับ .. เฮ้อ !! หรือเป็นเพราะว่าวันนี้โปรโมชันถ้วยละ 9 บาท เลยลดปริมาณลง 

ส่วนรสชาติต้มยำของผม ก็แค่ผสมพริกป่น ถั่ว น้ำตาล ซ่อนไว้ด้านล่างถ้วย หลังจากคลุกเคล้ากันเรียบร้อย ทานคำแรก .. หวานมาก่อนเลยครับ หวานจากน้ำตาลทรายนี่แหละ ตามมาด้วยความเผ็ดร้อนของพริกป่น ส่วนพวกเครื่องต่างๆ ทั้ง ลูกชิ้น หมูแดง หมูสับ ลูกชิ้นปลาแผ่น ก็อร่อยตามมาตรฐาน ผมชอบลูกชิ้นปลาแผ่นครับ หอมอร่อยดี ส่วนน้ำซุปเสิร์ฟมาแบบอุ่นๆ รสชาติหวานกลมกล่อม ซดได้คล่องคอ 
การบริการ ก็อย่างที่บอกร้านเปิดวันแรกค่อนข้างวุ่นวายสักเล็กน้อย แต่ลุงเจ้าของร้านดูแลเอาใจใส่ลูกค้าดีครับ ส่วนความสะอาดถือว่าอยู่ในเกณฑ์พอใช้ได้ 

โดยรวมถือว่าพอใช้ได้ละกัน รสชาติของต้มยำไม่ได้โดดเด่นอะไรมากบวกกับรสหวานนำแบบที่ผมไม่คุ้นชินสักเท่าไร ส่วนปริมาณต่อชามนี่ผมไม่แน่ใจว่าถ้าราคาปกติที่ขายวันอื่นๆ จะเพิ่มปริมาณให้มากกว่านี้รึเปล่า แต่ถ้าปริมาณยังเท่ากับวันนี้บอกได้เลยว่า .. ไม่อิ่ม ... เอาเป็นว่าผมขอแปะไว้ก่อนละกัน 3 ดาวครับ  
